**PÁLYÁZATI FELHÍVÁS**

**ÖNKORMÁNYZATI INGATLAN HASZONBÉRBE ADÁSÁRÓL**

Kunszentmiklós Város Önkormányzata pályázati felhívást tesz közzé a

**Kunszentmiklós 06/78 és 06/63 helyrajzi számú ingatlan haszonbérbe adására**

A kiíró megnevezése: Kunszentmiklós Város Önkormányzata

A kiíró székhelye: 6090 Kunszentmiklós Kálvin tér 12.

A pályázati eljárás tárgya: „06/63 hrsz.-ú ingatlanból, 1 ha 1082 m2 területű gyep (legelő) és 06/78 hrsz. alatti 24 ha 8955 m2 gyep (legelő) művelési ágú mezőgazdasági ingatlan haszonbérbe adása.”

A haszonbér összege a 06/63 és 06/78 hrsz.-ú ingatlanra

A haszonbérleti díjat évente a Képviselő-testület határozza meg.

2022. évben a haszonbérleti díj összege: 542.843.-Ft

A haszonbérleti szerződés időtartama: határozott időre, 2022. szeptember 01. napjától 2027. augusztus 31. napjáig szól

*A pályázat elbírásánál előhaszonbérleti jog illeti meg:*

2013. évi CXXII. törvény a mező- és erdőgazdasági földek forgalmáról szóló

**„46. §**(1) Az erdőnek nem minősülő föld haszonbérbe adása esetén az alábbi sorrendben előhaszonbérleti jog illeti meg:

*a)*a volt haszonbérlő olyan földművest, illetve mezőgazdasági termelőszervezetet, aki helyben lakónak minősül, illetve amely helybeli illetőségűnek minősül, vagy akinek a lakóhelye, illetve akinek, vagy amelynek a mezőgazdasági üzemközpontja legalább 3 éve azon a településen van, amelynek közigazgatási határa a haszonbérlet tárgyát képező föld fekvése szerinti település közigazgatási határától közúton vagy közforgalom elől el nem zárt magánúton legfeljebb 20 km távolságra van;

*b)*az olyan földművest, aki helyben lakó szomszédnak minősül;

*c)*az olyan földművest, aki helyben lakónak minősül;

*d)*az olyan földművest, akinek a lakóhelye vagy a mezőgazdasági üzemközpontja legalább 3 éve azon a településen van, amelynek közigazgatási határa a haszonbérlet tárgyát képező föld fekvése szerinti település közigazgatási határától közúton vagy közforgalom elől el nem zárt magánúton legfeljebb 20 km távolságra van;

*e)*az olyan mezőgazdasági termelőszervezetet, amely helybeli illetőségű szomszédnak minősül;

*f)*az olyan mezőgazdasági termelőszervezetet, amely helybeli illetőségűnek minősül;

*g)*az olyan mezőgazdasági termelőszervezetet, amelynek a mezőgazdasági üzemközpontja legalább 3 éve azon a településen van, amelynek közigazgatási határa a haszonbérlet tárgyát képező föld fekvése szerinti település közigazgatási határától közúton vagy közforgalom elől el nem zárt magánúton legfeljebb 20 km távolságra van.

(2) A közös tulajdonban álló föld esetében a tulajdonostárs tulajdoni hányadának megfelelő területnek harmadik személy javára történő haszonbérbe adása esetén az (1) bekezdés *b)-g)*pontjában meghatározott előhaszonbérletre jogosultakat - az előhaszonbérletre jogosultak sorrendjében - megelőzi a földműves tulajdonostárs.

(3) Az (1) bekezdés *a)*pontjával megegyező ranghelyen illeti meg előhaszonbérleti jog

*a)*a föld fekvése szerinti településen az előhaszonbérleti joga gyakorlását megelőzően legalább 3 éve állattartó telepet üzemeltető azon helyben lakó földművest vagy helybeli illetőségű mezőgazdasági termelőszervezetet, aki, illetve amely haszonbérletének a célja az állattartáshoz szükséges és azzal arányban álló takarmányszükséglet biztosítása és rendelkezik az e törvény végrehajtására kiadott rendeletben meghatározott állatsűrűséggel

*aa)*rét, legelő (gyep), vagy fásított terület művelési ágban nyilvántartott föld haszonbérbe adása esetén szarvasmarhafélék, ló, szamár, öszvér, juh, kecske vagy méh állatfajok vonatkozásában,

*ab)*szántó művelési ágban nyilvántartott föld haszonbérbe adása esetén az *aa)*alpontban fel nem sorolt állatfajok, valamint szarvasmarha vonatkozásában, továbbá engedély vagy bejelentés alapján nyilvántartásba vett takarmány-vállalkozásnak minősül;

*b)*a szántó, kert, szőlő, gyümölcsös művelési ágban nyilvántartott föld haszonbérbe adása esetén azt a helyben lakó földművest, vagy helybeli illetőségű mezőgazdasági termelőszervezetet, aki vagy amely számára a haszonbérlet célja földrajzi árujelzéssel, továbbá eredetmegjelöléssel ellátott termék előállítása és feldolgozása, vagy ökológiai gazdálkodás folytatása;

*c)*kert, szőlő, gyümölcsös művelési ágban nyilvántartott föld haszonbérbe adása esetén azt a helyben lakó földművest, vagy helybeli illetőségű mezőgazdasági termelőszervezetet, aki vagy amely számára a haszonbérlet célja kertészeti tevékenység folytatásához szükséges terület biztosítása;

*d)*szántó művelési ágban nyilvántartott föld haszonbérbe adása esetén azt a helyben lakó földművest, vagy helybeli illetőségű mezőgazdasági termelőszervezetet, aki vagy amely számára a haszonbérlet célja szaporítóanyag-előállításhoz szükséges terület biztosítása;

*e)*szántó, szőlő, gyümölcsös, kert művelési ágban nyilvántartott föld haszonbérbe adása esetén a föld területe legalább fele részének öntözhetőségét biztosító és a földdel alkotórész kapcsolatba kerülő öntözésfejlesztési beruházást végrehajtó földművest vagy mezőgazdasági termelőszervezetet, ha a haszonbérleti szerződés időtartamának legalább fele részében a végrehajtott öntözésfejlesztési beruházás a számvitelről szóló törvény rendelkezései szerint még értékkel bír.

(4)Az (1) bekezdés *b)-d)*pontjában, valamint a (2)-(3) bekezdésben meghatározott földműves jogosulti csoportokon belül az előhaszonbérletre jogosultak sorrendje a következő:

*a)*családi mezőgazdasági társaság tagja vagy őstermelők családi gazdaságának tagja,

*b)*fiatal földműves,

*c)*pályakezdő gazdálkodó.

(5) Földre előhaszonbérleti jog szerződéssel nem alapítható. Az e rendelkezés megsértésével megkötött szerződés semmis.”

A pályázat mellé az alábbi adatokat igazoló irat másolatát kell csatolni, amennyiben rendelkezésre állnak:

- adóazonosító jel száma

- földműves regisztrációs szám

- őstermelői adószám

- MVH regisztrációszám

- kamarai azonosító száma

- lakcímkártya száma

- személyi igazolvány száma

- személyazonosító száma

- adószám

továbbá **egyéb előhaszonbérleti jogosultsággal rendelkező dokumentációkat.**

A pályázat benyújtásának helye: Kunszentmiklós Város Önkormányzat 6090 Kunszentmiklós Kálvin tér 12.

A pályázat benyújtásának módja: kizárólag postai úton lehet benyújtani. A borítékra rá kell írni: “Pályázat Kunszentmiklós 06/63 és 06/78 hrsz.-ú ingatlan haszonbérbe vételére”

A pályázat benyújtásának határideje: **2022. július 08. 12 óra 00 perc**

A pályázatokat Kunszentmiklós Város Önkormányzat Képviselő-testülete 2022. július hónapban tartandó rendkívüli ülésén bírálja el.

Lesi Árpád

Kunszentmiklós Város Polgármestere